**Informatīvais ziņojums**

**Par Latvijas interešu saskaņotu nodrošināšanu transporta infrastruktūras jomā**

2012.gada 14.februārī Ministru Kabinets (MK) apstiprināja nacionālo pozīciju Nr.2 „Par Eiropas Savienības daudzgadu budžetu 2014.-2020.gadam”. Pozīcijā norādīts, ka Latvijas interesēs ir nodrošināt Eiropas Savienības (ES) finansējuma piesaisti Eiropas Infrastruktūras savienojumu instrumentā infrastruktūras attīstīšanai Latvijā. Tāpat pozīcija papildināta ar pielikumu, kurā iekļauti Latvijas attīstībai nozīmīgi stratēģiskie projekti, kuru veiksmīgai īstenošanai nepieciešams ES līdzfinansējums. To starpā iekļauti arī vairāki projekti transporta jomā.

Sarunām par ES daudzgadu budžetu 2014.-2020.gadam nonākot aktīvajā fāzē, nepieciešams argumentēti izvērst pamatojumu Latvijas vajadzībām transporta jomā, ņemot vērā Eiropas Komisijas (EK) ierosinājumus transporta infrastruktūras attīstīšanai ES. Tāpat nepieciešams nodrošināt vienotu pieeju šo interešu paušanā sarunās gan ar citām ES dalībvalstīm, gan Eiropas Savienības institūciju pārstāvjiem. Tāpēc Ārlietu ministrija sadarbībā ar Satiksmes ministriju un Finanšu ministriju ir izstrādājusi ne-papīru par Latvijas interesēm transporta jomā sarunās par nākošo ES daudzgadu finanšu ietvaru.

Ne-papīrā iekļauta Latvijas nostāja par EK ierosinājumu izveidot Eiropas infrastruktūras savienošanas instrumentu. Paustas bažas par EK piedāvātajām iespējām transporta jomas projektu finansēšanai, šiem mērķiem iezīmējot Kohēzijas fonda finansējumu. Tāpat uzskaitīti Latvijai nozīmīgākie projekti transporta jomā, kuru īstenošanai būtiski piesaistīt ES finansējumu: Rail Baltica II un rietumu – austrumu transporta koridora attīstība Latvijā.

Ārlietu ministrs E.Rinkēvičs

Vīza: valsts sekretārs A.Teikmanis

13.03.2012. 13:00

205

Zigmārs Zilgalvis, 67015966

zigmars.zilgalvis@mfa.gov.lv